ኣብ ኢትዮጵያ ብዝሒ ብኮሮናቫይረስ ዝተለኸፉ ሰባት ሓሙሽተ ምስበጽሐ፡ ኣብ 16 መጋቢት፡ ቀዳማይ ሚኒስተር ኢትዮጵያ ኣብዪ ኣሕመድ፡ ለበዳ ኮሮናቫይረስ ንምክልኻል የኽእሉ እዮም ንዝበሎም ውሳነታት ኣሕሊፉ። ምንጪ ስእሊ, MICHAEL TEWELDE ኣብ መላእ እታ ሃገር ን 15 መዓልታት ኣብያተ ትምህርቲ፣ ስፖርታዊ ምንቅስቓሳትን ዓበይቲ ኣኼባታትን ደው ክብል ምዃኑ ገሊጹ። ኣባላት ሰራዊት ኢትዮጵያ'ውን ካብ መዓስከሮም ከይወጽኡ ተኣዚዞም። ኣብያተ ፍርዲ ፌደራል'ውን ብኸፊል ከም ዝዕጸው ፕሬዝደንት ቤት ፍርዲ ፌደራል መኣዛ ኣሸናፊ ገሊጻ ነይራ። ሰሉስ 24 መጋቢት ድማ፡ ሰራሕተኛታት መንግስቲ ፌደራል፡ ዕዮታቶም ኣብ ገዝኦም ኮይኖም ከሰርሑ ከምዝተወሰነ ቤት ጽሕፈት ቀዳማይ ሚኒስተር ኢትዮጵያ ኣፍሊጡ። "ኣብ ገዝኦም ኮይኖም ዕዮታቶም ክፍጽሙ ዝኽእሉ ሰራሕተኛታት መንግስቲ፡ ብነብሲ ወከፍ ቤት ጽሕፈት ሚኒስትሪታቶም ክምመዩ እዮም" ይብል እቲ መግለጺ። ካብ ካልኦት ሃገራት ዝኣትዉ ኩሎም ሰባት ድማ፡ ን 14 መዓልታት ኣብ መወሸቢ ማእከል ክጸንሑ ግድን ኮይኑ ኣሎ። ኣብ ክልል ትግራይ ዘሎ ኩነታት እንታይ ይመስል?
